แนะซื้อทองคำสะสมช่วงนี้
แนะซื้อสะสมทองคำในช่วงนี้ที่ราคาลดลง ชี้ปีหน้าราคาเพิ่มขึ้นอีกเพราะมีหลายปัจจัยเอื้อ
16 ธ.ค. 2554

แนะซื้อสะสมทองคำในช่วงนี้ที่ราคาลดลง ชี้ปีหน้าราคาเพิ่มขึ้นอีกเพราะมีหลายปัจจัยเอื้อ
นพ.กฤชรัตน์ หิรัณยศิริ ประธานกรรมการบริหารห้างทองแม่มองสุก กล่าวว่า การเคลื่อนไหวของราคาทองคำในช่วงนี้ยังผันผวนตามเงินยูโร โดยราคาเช้าวันนี้ลดลง 50 บาท ซึ่ง3-4 วันที่ผ่านมาลดลงมาแล้ว1,500 บาท ส่วนราคาในตลาดโลกวันนี้ปรับลดลงและดีดกลับมาอยู่ที่ระดับ 1,685 เหรียญสหรัฐ/ออนซ์ แต่การลงทุนในทองคำยังน่าลงทุนในระยะยาว ถ้าราคาอยู่ระดับ 25,000 บาทต่อบาททองคำหรือต่ำกว่านี้ เพราะจากปัจจัยต่างๆแล้ว ทองคำในปี 2555 ยังน่าจะปรับขึ้นไปอยู่ที่ระดับ 2,000 เหรียญสหรัฐต่อออนซ์ หรือประมาณ 27,000 บาทต่อบาททองคำได้ 
"ราคาช่วงนี้ซื้อสะสมได้ เพราะปีหน้าราคามีโอกาสจะดีขึ้น จากปัจจัยที่เศรษฐกิจโลกและสหรัฐฯยังไม่ฟื้นตัว ดอกเบี้ยยังอยู่ในขาลง อัตราดอกเบี้ยธนาคารสหรัฐฯที่0-0.25% ยุโรปอยู่ที่1% อัตราเงินเฟ้อยังสูง ราคาน้ำมันยังแตะ 100 เหรียญสหรัฐ ฉะนั้น ทองคำยังถือเป็นทางเลือกการลงทุนที่ยังปลอดภัยหรือเป็นเซฟเฮฟเว่น ปีหน้าประมาณไตรมาส1-2 น่าจะเห็นราคาปรับขึ้นไปอยู่ที่ระดับ 2,000 เหรียญสหรัฐต่อออนซ์ หรือประมาณ 27,000 บาทต่อบาททองคำได้ " น.พ.กฤชรัตน์กล่าว
นพ.กฤชรัตน์ กล่าวว่า ในระยะสั้นและกลางนักลงทุนทองคำควรปรับพอร์ตให้ดีในช่วงขาลงและราคาผันผวนเช่นนี้ ราคายังมีโอกาสลงต่อ แนวรับอยู่ที่ระดับ 1,500 บาทต่อออนซ์ ปลายปีนี้น่าจะอยู่ที่ระดับ 1,550 เหรียญสหรัฐบวกลบ ซึ่งเทียบกับต้นปีประมาณ 11-12% จากเดิมที่เคยขึ้นมาแล้วถึง35% แต่ราคามาตกลงในช่วงนี้